
BULETIN DE PRESĂ

	Prezentăm o selecție a unor dosare penale finalizate în lunile august și septembrie 2026, care nu au fost mediatizate la zi, în care procurorii anticorupție au dispus trimiterea în judecată sau sesizarea instanței de judecată cu acord de recunoaștere a vinovăției, după cum urmează:

[bookmark: _Hlk236739333]1. Procurorii din cadrul Direcției Naționale Anticorupție – Serviciul Teritorial Alba Iulia au dispus trimiterea în judecată, în stare de libertate, a următorilor inculpați:
LUPEȘ CRISTIAN - CĂLIN, manager al Filarmonicii de Stat Sibiu, pentru săvârșirea a patru (4) infracțiuni de abuz în serviciu cu obținere de foloase necuvenite pentru sine sau pentru altul, dintre care una în formă continuată (30 de acte materiale) și
PREDA MĂRIOARA, persoană desemnată să aplice viza prealabilă de control financiar  preventiv propriu la instituția publică menționată, pentru săvârșirea a două (2) infracțiuni de abuz în serviciu cu obținere de foloase necuvenite pentru sine sau pentru altul.
În rechizitoriul procurorilor se arată că, în cauză, există probe din care rezultă următoarea stare de fapt:
În zilele de 03 octombrie 2022, 01 februarie 2024 și 30 august 2024, inculpatul Lupeș Cristian – Călin, în calitate de manager al Filarmonicii de Stat Sibiu, ar fi încheiat, cu încălcarea prevederilor legale,  trei contracte de asistență / reprezentare juridică cu trei cabinete de avocatură, în condițiile în care, pe de o parte, instituția avea personal propriu de specialitate juridică și de reprezentare în fața instanțelor de judecată, iar pe de altă parte nu existau aprobările necesare  din partea Consiliul Județean Sibiu. 
[bookmark: _Hlk231979853]De asemenea, în perioada 27 septembrie 2024-02 septembrie 2025, inculpatul Lupeș Cristian – Călin, în aceeași calitate, ar fi încheiat, cu încălcarea prevederilor legale, 30 de contracte de asistență juridică cu un cabinet de avocatură, deși instituția avea în structura organizatorică personal propriu de specialitate juridică și de reprezentare în fața instanțelor de judecată, în paralel mai existau contracte de asistență și consultanță juridică încheiate cu alte cabinete de avocatură, fiind semnate și contracte în materie penală în cauze care priveau interesele personale ale inculpatului și ale altei persoane și nu existau aprobările necesare din partea Consiliul Județean Sibiu
Inculpata Preda Mărioara ar fi vizat unul dintre contractele menționate și o ordonanțare de plată aferentă unui alt contract, deși ambele fuseseră încheiate cu încălcarea prevederilor legale.
Conduita  descrisă ar fi generat cheltuieli suplimentare estimate la valoarea totală de 543.387 lei reprezentând prejudiciu în dauna instituției, cât și obținerea pe nedrept a unor foloase necuvenite de către cabinetele de avocatură, sumă din care Consiliul Județean Sibiu s-a constituit parte civilă în cauză cu 75.035 lei.
În vederea recuperării prejudiciului, în cauză s-au dispus măsuri asigurătorii.
Dosarul de urmărire penală a fost trimis, spre judecare, la Tribunalul Sibiu, cu propunere de a se menține măsurile asigurătorii dispuse în cauză.

2. Procurorii din cadrul Direcției Naționale Anticorupție – Serviciul Teritorial Brașov au dispus trimiterea în judecată, sub control judiciar, a inculpatului OVESEA OVIDIU ALEXANDRU, primar al comunei Părău, județul Brașov, pentru săvârșirea următoarelor infracțiuni:
- luare de mită,
- două infracțiuni de abuz în serviciu, dacă funcționarul public a obținut pentru sine sau pentru altul un folos necuvenit, dintre care una în formă continuată (5 acte materiale) și
- delapidare.

Din probatoriul administrat în cauză procurorii au reținut următoarea stare de fapt:
În perioada mai 2025 - ianuarie 2026, inculpatul Ovesea Ovidiu Alexandru, în calitatea sa de primar al comunei menționate, ar fi pretins de la administratorul unei societăți comerciale (martor) un procent de 20% din valoarea unui contract de lucrări, în schimbul atribuirii contractului în mod direct către societatea respectivă, iar pe parcursul executării contractului, respectiv în cursul lunii octombrie 2025, ar fi primit de la reprezentantul societății suma de 70.000 lei, în legătură cu executarea acelui contract, respectiv pentru a semna documentația de recepție și a efectua plata lucrărilor executate. În același context, inculpatul Ovesea Ovidiu Alexandru și-ar fi îndeplinit, cu încălcarea legii, atribuțiile de serviciu derivând din calitatea sa de ordonator principal de credite, în legătură cu încheierea și derularea contractului anterior menționat, precum și a altor patru contracte aferente aceluiași obiectiv (constituirea unui depozit de material lemnos pe raza comunei Părău), cauzând o pagubă bugetului Fondului de accesibilizare constituit la nivelul Regiei Publice Locale Ocolul Silvic „Pădurile Șincii” R.A. estimată la sumă totală de 1.292.186 lei, concomitent cu asigurarea unui folos necuvenit pentru societățile contractante.
De asemenea, în perioada iunie – iulie 2025, inculpatul Ovesea Ovidiu Alexandru, în  calitate de primar și ordonator principal de credite, exercitându-și cu încălcarea legii atribuțiile de serviciu, ar fi dispus și coordonat derularea formală a unui contract având ca obiect un complex de joacă, atribuit prin achiziție directă la o valoare supraevaluată față de costul real al bunurilor achiziționate, pe parcursul executării lucrărilor nu ar fi dispus și nu ar fi luat măsuri pentru întocmirea documentației legale pentru demararea lucrărilor (certificat de urbanism, autorizație de construire, ordin de începere a lucrărilor, proces-verbal de predare amplasament etc.) și nu ar fi solicitat societății comerciale beneficiare garanția de bună execuție, iar la finalul executării lucrărilor ar fi dispus plata fără a proceda la recepția finală a lucrării, consecința fiind un prejudiciu adus la bugetul comunei Părău estimat la suma de 178.500 lei, corelativ cu obținerea unui folos necuvenit în același cuantum pentru societatea beneficiară.
Totodată, în calitate de funcționar public și gestionar de fapt al unui autoturism aflat în proprietatea Regiei publice locale Ocolul Silvic Pădurile Șincii R.A., în perioada 14 noiembrie  – 02 decembrie 2025, inculpatul Ovesea Ovidiu Alexandru ar fi încredințat autoturismul unei persoane care l-ar fi folosit exclusiv în interes personal.
În cauză s-a dispus sechestru asigurător asupra tuturor bunurilor mobile și imobile, prezente și viitoare, acțiunilor și părților sociale deținute în cadrul persoanelor juridice de drept privat, asupra sumelor de bani din conturile bancare, precum și asupra sumelor de bani datorate cu orice titlu, de către terțe persoane, inclusiv sumele datorate cu titlu de chirie aparținând inculpatului Ovesea Ovidiu Alexandru, până la concurența sumei de 1.540.686 lei, din care suma de 1.470.686 lei – în vederea recuperării prejudiciului, iar suma de 70.000 lei – în vederea confiscării speciale.
De asemenea, s-a dispus sechestru asigurător asupra sumelor identificate și ridicate cu ocazia perchezițiilor domiciliare, în total 40.000 de lei, efectuate la inculpatul Ovesea Ovidiu Alexandru.
UAT Comuna Părău și Regia publică locală Ocolul silvic Pădurile Șincii R.A. s-au constituit părți civile în cauză.
Dosarul de urmărire penală a fost trimis, spre judecare, la Tribunalul Brașov, cu propunerea de a se menține măsura preventivă și cea asigurătorie dispusă în cauză.

3. Procurorii din cadrul Direcției Naționale Anticorupție – Serviciul Teritorial Constanța au dispus trimiterea în judecată, în stare de libertate, a inculpatului DUMITRU IONUȚ, director general al Direcției Generale de Poliție Locală Constanța (D.G.P.L. Constanța) pentru săvârșirea infracțiunii de abuz în serviciu dacă funcționarul public a obținut pentru sine ori pentru altul un folos necuvenit în formă continuată (55 de acte materiale).

Din probatoriul administrat în cauză procurorii au reținut următoarea stare de fapt:
În perioada aprilie 2024 – septembrie 2025, inculpatul Dumitru Ionuț, în calitate de director general al Direcției Generale de Poliție Locală Constanța, ar fi dispus, prin semnarea unor note și rapoarte de serviciu întocmite de polițiștii locali din subordine, scoaterea administrativă din circuitul civil a 60 de procese-verbale de constatare și sancționare a contravențiilor, cu un cuantum total al amenzilor de 108.521 de lei.
Procesele-verbale fuseseră comunicate contravenienților, iar o parte dintre acestea deveniseră deja titluri executorii la momentul scoaterii lor din circuitul civil, în timp ce celelalte au devenit titluri executorii ulterior, la împlinirea termenului legal de formulare a plângerii contravenționale. 
Prin această conduită, inculpatul ar fi împiedicat transmiterea proceselor-verbale către organele fiscale competente, cu consecința neîncasării de către cele 19 unități administrativ-teritoriale beneficiare a sumelor reprezentând amenzi contravenționale. 
În acest mod, bugetele unităților administrativ-teritoriale respective ar fi fost prejudiciate cu suma totală de 108.521 de lei.
În cauză, 11 dintre unitățile administrativ-teritoriale prejudiciate s-au constituit părți civile, prin reprezentanții lor legali, în vederea recuperării prejudiciului.
Procurorii au dispus măsura asigurătorie a sechestrului asupra bunurilor mobile și imobile aparținând inculpatului Dumitru Ionuț, până la concurența sumei menționate anterior.

Dosarul de urmărire penală a fost trimis, spre judecare, la Tribunalul Constanța,  cu propunerea de a se menține măsura asigurătorie dispusă în cauză.

4. În cauza mediatizată prin comunicatul nr. 224/I-36 din data de 03 aprilie 2026, procurorii din cadrul Direcției Naționale Anticorupție – Serviciul Teritorial Bacău au dispus sesizarea instanței de judecată în baza dispozițiilor art. 483 din Codul procedură penală, cu acordul de recunoaștere a vinovăției inculpatului RUJAN RĂZVAN, comisar-șef de poliție, șef birou de investigare a criminalității din mediul de afaceri din cadrul Serviciului de Investigare a Criminalității Economice – Inspectoratul Județean de Poliție Bacău, aflat sub măsura controlului judiciar pe cauțiune, pentru săvârșirea infracțiunii de luare de mită în formă continuată (13 acte materiale).

	În acordul de recunoaștere a vinovăției, procurorii au reținut următoarea stare de fapt:
	În perioada 27 februarie – 1 aprilie 2026, în cadrul activităților de control organizate la nivelul Inspectoratului Județean de Poliție Bacău, inculpatul Rujan Răzvan, în calitatea menționată, ar fi efectuat mai multe verificări la punctele de lucru ale unor societăți comerciale, pentru a constata respectarea legislației în materie economică și silvică. Cu aceste ocazii, în legătură cu atribuțiile de serviciu aferente activităților de control, inculpatul ar fi primit de la reprezentanții societăților comerciale supuse verificărilor suma totală de 6.720 de lei.
	În acest context, la data de 1 aprilie 2026, procurorii au constatat săvârșirea infracțiunii flagrante de către inculpatul Rujan Răzvan, asupra acestuia fiind găsită suma de 1.000 de lei, parte din suma totală menționată anterior.
	Anterior, la data de 20 octombrie 2022, în timpul efectuării unui control în domeniul silvic, inculpatul Rujan Răzvan ar fi primit de la administratorul unei societăți comerciale suma de 2.500 de lei, în legătură cu îndeplinirea atribuțiilor de serviciu aferente controlului efectuat la societatea respectivă, pentru a nu constata nereguli privind identificarea provenienței legale a masei lemnoase comercializate.
		
	Facem precizarea că inculpatul și-a asumat în totalitate fapta comisă și a avut o atitudine sinceră pe parcursul cercetărilor.

	În prezența avocatului, inculpatul Rujan Răzvan a declarat expres că recunoaște comiterea faptei reținute în sarcina sa, acceptă încadrarea juridică a faptei pentru care a fost pusă în mișcare acțiunea penală și este de acord cu felul și cuantumul pedepsei, precum și cu modalitatea de executare a acesteia, respectiv o pedeapsă de 3 ani de închisoare cu suspendarea executării pedepsei sub supraveghere, pe durata unui termen de supraveghere de 4 ani.
	Inculpatului i s-a interzis pe o perioadă de 5 ani, exercitarea dreptului de a ocupa funcția, de a exercita profesia sau meseria ori de a desfășura activitatea de care s-a folosit pentru săvârșirea infracțiunii.
	De asemenea, inculpatul a fost de acord cu aplicarea unei amenzi penale în cuantum de 50.000 de lei, alături de pedeapsa închisorii cu suspendarea executării sub supraveghere.
	Acesta a fost de acord cu prestarea unei munci neremunerate în folosul comunității pe o durată de 120 de zile.

	În cauză, procurorii au dispus instituirea măsurii asigurătorii asupra sumei de 50.000 de lei, consemnată la bancă pe numele inculpatului și la dispoziția organelor de anchetă.
	De asemenea, procurorii anticorupție au propus instanței sesizate cu acordul de recunoaștere a vinovăției dispunerea confiscării speciale de la inculpatul Rujan Răzvan a sumei de 9.220 de lei, reprezentând mita primită de acesta în legătură cu săvârșirea infracțiunii de luare de mită reținute în sarcina sa, sumă consemnată la bancă pe numele inculpatului.	

	Dosarul de urmărire penală și acordul de recunoaștere a vinovăției privindu-l pe inculpatul Rujan Răzvan au fost înaintate Tribunalului Bacău cu propunerea de a se menține măsurile asigurătorii dispuse în cauză.

5. Procurorii din cadrul Direcției Naționale Anticorupție – Serviciul Teritorial Galați au dispus trimiterea în judecată, în stare de libertate, a următorilor inculpați:

LUPAȘCU ANDREI-CĂTĂLIN, agent de poliție în cadrul Inspectoratului de Poliție Județean Buzău, pentru săvârșirea infracțiunii de abuz în serviciu dacă funcționarul public a obținut pentru sine sau pentru altul un folos necuvenit și 
ARGEȘANU ANA-MARIA, ofițer de poliție, la data faptei șef secție poliție rurală în cadrul Inspectoratului de Poliție Județean (I.P.J.) Vrancea – Secția 2 Poliție Rurală Gugești, pentru săvârșirea infracțiunii de instigare la abuz în serviciu dacă funcționarul public a obținut pentru sine sau pentru altul un folos necuvenit.
Din probatoriul administrat în cauză procurorii au reținut următoarea stare de fapt:
	În contextul desfășurării festivalului folcloric Poiana Negari,  în data de 25 august 2024, inculpata Argeșanu Ana-Maria, în calitatea menționată, l-ar fi determinat pe inculpatul Lupașcu Andrei-Cătălin, subordonatul ei aflat în exercițiul atribuțiilor de serviciu în comuna Jitia, jud. Vrancea, pentru asigurarea ordinii și siguranței publice la manifestarea menționată, să adopte o conduită nelegală intenționată, respectiv să nu constate și să nu sancționeze o faptă contravențională săvârșită de către conducătorul auto al autospecialei Serviciului Voluntar pentru Situații de Urgență (S.V.S.U.) al U.A.T. comuna Jitia. Concret, deși la control a reieșit că polița RCA pentru autospeciala în cauză era expirată, inculpatul Lupașcu Andrei-Cătălin, la instigarea inculpatei Argeșanu Ana-Maria, ar fi anulat procesul verbal de constatare a contravenției pe care îl inițiase și nu ar fi aplicat amenda corespunzătoare, în conformitate cu prevederile legale. 
	Împrejurarea descrisă ar fi avut drept consecință vătămarea drepturilor și intereselor legitime ale I.P.J. Vrancea, concomitent cu producerea unui avantaj patrimonial cert în patrimoniul U.A.T. comuna Jitia, prin neobligarea acesteia la plata sancțiunii contravenționale a amenzii pentru nedeținerea unei polițe RCA valabile pentru autospeciala din gestiune, corelativ cu un avantaj nepatrimonial, constând în  menținerea posibilității pentru autospeciala în cauză de a circula pe drumurile publice în condițiile menționate. 
Dosarul de urmărire penală a fost trimis, spre judecare, la Tribunalul Vrancea.

6. Procurorii din cadrul Direcției Naționale Anticorupție – Serviciul Teritorial Galați au dispus trimiterea în judecată, în stare de libertate, a următorilor inculpați:

[bookmark: _Hlk240535045]ORGANIZAȚIA UTILIZATORILOR DE APĂ PENTRU IRIGAȚII (O.U.A.I.) FUNDENI PLOT 59, C.I., reprezentantul de fapt și N.A., reprezentantul de drept al organizației menționate, fiecare pentru săvârșirea infracțiunii de folosirea sau prezentarea de documente ori declarații false, inexacte sau incomplete, dacă fapta are ca rezultat obținerea sau reținerea pe nedrept de fonduri europene, cu consecințe deosebit de grave, în formă continuată (3 acte materiale),

[bookmark: _Hlk240535087]HIDRACONSTRUCT GEOVIG S.R.L., C.V. (soția inculpatului C.I.), administrator al societății comerciale și D.P. contabilă la organizația primă menționată, fiecare pentru săvârșirea infracțiunii de complicitate la folosirea sau prezentarea de documente ori declarații false, inexacte sau incomplete, dacă fapta are ca rezultat obținerea sau reținerea pe nedrept de fonduri europene, cu consecințe deosebit de grave, în formă continuată (3 acte materiale).

Din probatoriul administrat în cauză procurorii au reținut următoarea stare de fapt:
În cadrul procedurilor de achiziție referitoare la două proiectele de irigații din județul Galați, ambele având ca beneficiar Organizația Utilizatorilor de Apă pentru Irigații (O.U.A.I.) Fundeni Plot 59, inculpații C. I., C. V., N. A. și D. P. ar fi pus  în aplicare un plan infracțional, astfel încât organizația menționată să încaseze, pe nedrept, finanțare nerambursabilă din fonduri europene,  în baza unor contracte de lucrări încheiate cu executantul S.C. Hidroconstruct Geovig S.R.L., în baza acestor proceduri de atribuire viciate. Valoarea totală a contractelor este de 8.581.069,48 lei, din care prejudiciul estimat în cauză a fost în cuantum de  3.190.916 lei.
 Concret, inculpații C. I. și N. A., în calitate de reprezentanți „în fapt”, respectiv „în drept” ai beneficiarei de proiecte Organizația Utilizatorilor de Apă pentru Irigații Fundeni Plot 59, cu sprijinul inculpatei C.V. (soția inculpatului C.I.), ca reprezentant al ofertantului S.C. Hidraconstruct Geovig S.R.L., dar și al inculpatei D. P., președinte al comisiei de evaluare a ofertelor, ar fi întocmit și prezentat, în perioada ianuarie 2017 - octombrie 2018, autorității contractante din cele două proiecte, respectiv  Agenției pentru Finanțarea Investițiilor Rurale, în faza procedurilor de achiziție, o serie de documente (declarații, liste de verificare, adrese, rapoarte, procese-verbale, etc.) prin care ar fi ascuns, omis și denaturat, cu intenție și rea-credință, existența conflictelor de interese dintre Organizația Utilizatorilor de Apă pentru Irigații Fundeni Plot 59 (prin C. I. reprezentant „de fapt”) și comisia de evaluare (prin D. P.) și ofertantul S.C. Hidraconstruct Geovig S.R.L. (prin administratorul C. V.), toate cu scopul ca ofertantul S.C. Hidraconstruct Geovig S.R.L. să îndeplinească, în mod nereal, condițiile de participare și să câștige, în cele din urmă, licitațiile pentru atribuirea contractelor de execuție din cadrul celor două proiecte și să obțină decontarea, pe nedrept, a cheltuielilor declarate în baza acestor contracte. 
De asemenea, inculpații C.I. și N.A, în calitate de reprezentanți ai inculpatei Organizația Utilizatorilor de Apă pentru Irigații Fundeni Plot 59 și cu sprijinul inculpatelor C. V. și S.C. Hidraconstruct Geovig S.R.L., ar fi depus, în perioada ianuarie 2017 - octombrie 2018, în cadrul cererilor de plată din cele două proiecte, o serie de documente justificative (17 facturi fiscale și 22 ordine de plată) care ar fi conținut date nereale. A reieșit că, aceleași fonduri ar fi fost utilizate pentru justificarea mai multor cheltuieli, fără existența unor plăți reale și definitive corespunzătoare fiecărei facturi, conducând la supraevaluarea valorii lucrărilor și a sumelor solicitate la decontare. 
Practic, pentru a disimula utilizarea neeligibilă a fondurilor, aceleași sume ar fi fost „recirculate” printr-o schemă în care, între beneficiara Organizația Utilizatorilor de Apă pentru Irigații Fundeni Plot 59 și firma executantă S.C. Hidroconstruct Geovig ar fi fost interpusă o altă societate comercială.
În scopul reparării pagubei produse, în cauză s-a dispus sechestru asigurător asupra  bunurilor mobile și imobile și asupra sumelor de bani din conturile bancare aparținând inculpaților, până la concurența sumei de 3.190.916 lei.
Agenția pentru Finanțarea Investițiilor Rurale s-a constituit parte civilă în cauză.
Dosarul de urmărire penală a fost trimis, spre judecare, la Tribunalul Galați,  cu propunerea de a se menține măsurile asigurătorii dispuse în cauză.

7. Procurorii din cadrul Direcției Naționale Anticorupție – Serviciul Teritorial Bacău au dispus sesizarea instanței de judecată, în baza dispozițiilor art. 483 din Codul procedură penală, cu acordul de recunoaștere a vinovăției al inculpatei M.C., reprezentantă a T.C. PFA pentru săvârșirea următoarelor infracțiuni:
- două infracțiuni de folosire sau prezentare de documente ori declarații false, inexacte sau incomplete, dacă fapta are ca rezultat obținerea sau reținerea pe nedrept fonduri europene, dintre care una în formă continuată,
- fals în declarații,
- fals în înscrisuri sub semnătură privată în formă continuată,
- participație improprie, sub forma determinării, la săvârșirea infracțiunii de fals intelectual.
În acordul de recunoaștere a vinovăției, procurorii au reținut următoarea stare de fapt:
Cu ocazia depunerii unei cereri de plată în cadrul proiectului „Instalarea tânăr fermier”, finanțat din fonduri europene, înregistrată la O.J.F.I.R. Neamț, ca șef al exploatației vegetale T.C. PFA,  inculpata M.C cu intenție, ar fi folosit o serie de  înscrisuri falsificate (facturi fiscale, raport de execuție, raport de execuție, registrul jurnal de încasări și plăți, contract de arendare), prin care, în mod nereal, ar fi creat aparența că a îndeplinit obiectivele proiectului, având ca rezultat obținerea pe nedrept a sumei de 194.732 lei din fonduri europene și din bugetul de stat.
În legătură cu același proiect, inculpata M.C. ar fi menționat, la data de 25 septembrie 2023, în declarația de venituri, în anexa acesteia semnată electronic și în raportul de execuție semnat olograf, aspecte necorespunzătoare adevărului privind comercializarea producției agricole în exploatație în perioada 2021-2023, precum și că veniturile obținute sunt conforme cu documentele suport.
De asemenea, în perioada 02 decembrie 2022 - 19 septembrie 2023, cu ocazia întocmirii unor înscrisuri depuse în cadrul aceluiași proiect, inculpata M.C. ar fi atestat fapte și împrejurări necorespunzătoare adevărului.
Într-un context diferit, în perioada 2021-2023, inculpata M. C., în calitate de reprezentant al T.C. PFA, ar fi depus la Agenția de Plăți și Intervenție pentru Agricultură (A.P.I.A.) Neamț trei adeverințe falsificate în susținerea a trei cereri unice de plată pe suprafață, din care a rezultat, în mod nereal, că ar utiliza suprafețe agricole pe raza comunelor Dragomirești și Ștefan cel Mare din județul Neamț. Prin această modalitate, inculpata ar fi obținut pe nedrept suma totală de  105.810 lei. 
Știind că înscrisurile reprezentate de trei contracte de arendare încheiate în anul 2020 conțin date nereale, inculpata le-ar fi înregistrat la registrele agricole ale celor două primării menționate, fapt ce i-a determinat pe funcționarii ce aveau atribuții de serviciu în acest sens să întocmească și să elibereze, fără vinovăție, adeverințele prin care se atestau împrejurări necorespunzătoare adevărului cu privire la suprafețele agricole utilizate de titulara T.C. PFA.
Facem precizarea că inculpata și-a asumat în totalitate faptele comise și a avut o atitudine sinceră pe parcursul cercetărilor.
În prezența avocatului, inculpata M.C. a declarat expres că recunoaște comiterea faptelor reținute în sarcina sa, acceptă încadrarea juridică pentru care a fost pusă în mișcare acțiunea penală și este de acord cu felul și cuantumul pedepsei aplicate, precum și cu forma de executare a acesteia, respectiv o pedeapsă de doi (2) ani și patru (4) luni de închisoare cu suspendarea executării pedepsei sub supraveghere, pe durata unui termen de supraveghere de doi (2) ani și patru (4) luni.
	Totodată, inculpatei i s-a interzis pe o perioadă de un (1) an de la rămânerea definitivă a hotărârii de condamnare prin care s-a dispus suspendarea executării pedepsei sub supraveghere, exercitarea drepturilor: dreptul de a fi aleasă în autoritățile publice sau în orice alte funcții publice și dreptul de a ocupa o funcție care implică exercițiul autorității de stat.
Inculpata a fost de acord cu prestarea unei munci neremunerate în folosul comunității pe o perioadă de 60 de zile.
	În vederea garantării reparării pagubei produse, s-a dispus instituirea măsurii sechestrului asigurător asupra unor bunuri imobile aparținând inculpatei M.C.

Dosarul de urmărire penală și acordul de recunoaștere a vinovăției privind pe inculpatei M.C. au fost înaintate Tribunalului Neamț. 

8. Procurorii din cadrul Direcției Naționale Anticorupție – Serviciul Teritorial Pitești au dispus sesizarea instanței de judecată la data de 17 iulie 2026, în baza dispozițiilor art. 483 din Codul procedură penală, cu acordurile de recunoaștere a vinovăției inculpaților Z.M.A. și I.R., persoane fără calitate specială, primul pentru săvârșirea infracțiunilor de instigare la folosirea sau prezentarea de documente ori declarații false, inexacte sau incomplete, dacă fapta are ca rezultat obținerea sau reținerea pe nedrept de fonduri europene și fals în înscrisuri sub semnătură privată, iar cel de-al doilea pentru săvârșirea infracțiunii de folosire sau prezentare de documente ori declarații false, inexacte sau incomplete, dacă fapta are ca rezultat obținerea sau reținerea pe nedrept de fonduri europene.
	
	În acordurile de recunoaștere a vinovăției, procurorii au reținut următoarea stare de fapt:
În vara anului 2024, cu ocazia accesării, de către inculpatul I.R., a programului FEADR „Intervenția DR-30 – Sprijin pentru instalarea tinerilor fermieri”, inculpatul Z.M.A. l-ar fi determinat și sprijinit pe acesta să folosească, în dosarul de finanțare depus la Agenția pentru Finanțarea Investițiilor Rurale, documente și declarații false, precum și documente inexacte cu privire la situația de fapt a beneficiarului proiectului, în scopul obținerii pe nedrept a unor fonduri nerambursabile în valoare de 261.219 lei.
	În concret, inculpatul Z.M.A., profitând de ascendentul moral pe care l-ar fi avut asupra inculpatului I.R., acesta din urmă fiind angajatul său, l-ar fi determinat să acceseze programul în nume propriu, deși, în fapt, fondurile urmau să fie utilizate de Z.M.A. 
	Acesta s-ar fi ocupat de întocmirea documentației necesare și ar fi identificat terenurile și proprietarii acestora în vederea îndeplinirii condițiilor de accesare a finanțării. Totodată, ar fi falsificat un contract de arendă, pe care i l-ar fi pus la dispoziție lui I.R. pentru a fi folosit în dosarul de finanțare.
	
	Facem precizarea că inculpații și-au asumat în totalitate faptele comise și au avut o atitudine sinceră pe parcursul cercetărilor.

	În prezența avocaților, cei doi inculpați au declarat expres că recunosc comiterea faptelor reținute în sarcina lor, acceptă încadrarea juridică a faptelor pentru care a fost pusă în mișcare acțiunea penală și sunt de acord cu felul și cuantumul pedepselor, precum și cu modalitatea de executare a acestora, respectiv:
- pentru inculpatul Z.M.A. o pedeapsă de 2 ani de închisoare cu suspendarea executării pedepsei sub supraveghere, pe durata unui termen de supraveghere de 2 ani;
- pentru inculpatul I.R. o pedeapsă de un an și 10 luni de închisoare cu suspendarea executării pedepsei sub supraveghere, pe durata unui termen de supraveghere de 2 ani.		
	Totodată, inculpaților li s-a interzis pe o perioadă de 2 ani, exercitarea drepturilor de a fi ales în autoritățile publice și de a ocupa o funcție care implică exercițiul autorității de stat.
	Cei doi inculpați au fost de acord cu prestarea unei munci neremunerate în folosul comunității pe o durată de 60 de zile.

	În cauză, nu există constituire de parte civilă, întrucât la dosarul cauzei au fost atașate înscrisuri din care rezultă că, în luna decembrie 2025, inculpatul I.R. a virat suma de 261.219 de lei în contul Agenției pentru Finanțarea Investițiilor Rurale, prejudiciul fiind astfel recuperat integral.
	Dosarele de urmărire penală și acordurile de recunoaștere a vinovăției privindu-i pe cei doi inculpați au fost înaintate Tribunalului Dâmbovița.

9. Procurorii din cadrul Direcției Naționale Anticorupție – Serviciul teritorial Alba au dispus trimiterea în judecată, în stare de libertate, a inculpaților M.R.C., la data faptei administrator al S.C. Mega Trust Energy S.R.L. și S.C. MEGA TRUST ENERGY S.R.L., pentru comiterea infracțiunilor de participație improprie sub forma instigării la abuz în serviciu dacă funcționarul public a obținut pentru sine sau pentru altul un folos necuvenit și participație improprie sub forma instigării la obținere ilegală de fonduri.

Din probatoriul administrat în cauză procurorii au reținut următoarea stare de fapt:
În perioada executării contractului având ca obiect modernizarea și extinderea Creșei Municipale din Orăștie, în valoare totală de 1.036.314,63 lei, inculpatul M.R.C., în calitate de administrator al unei societăți comerciale, l-ar fi determinat pe primarul municipiului Orăștie și pe directorul Direcției Publice de Asistență Socială Orăștie să dispună plata unor bunuri și echipamente care, în realitate, nu au fost achiziționate.
În acest scop, inculpatul ar fi depus la Primăria municipiului Orăștie, spre decontare, documente care conțineau date nereale cu privire la existența și recepționarea bunurilor respective, în valoare de 251.958 lei cu TVA. Ulterior, doar o parte din echipamente au fost achiziționate și predate Primăriei municipiului Orăștie. Prin plata bunurilor neachiziționate, bugetul local al municipiului Orăștie ar fi fost prejudiciat cu suma de 188.615 lei cu TVA, iar societatea administrată de inculpat ar fi obținut un folos patrimonial necuvenit. 
Consiliul Local al municipiului Orăștie s-a constituit parte civilă în cauză cu suma de 188.615 lei cu TVA, reprezentând prejudiciul material efectiv cauzat bugetului local al municipiului Orăștie.
Ministerul Dezvoltării Lucrărilor Publice și Administrației s-a constituit parte civilă în cauză cu suma de 251.958 lei.
[bookmark: _Hlk241841323]În cauză, procurorii anticorupție au dispus instituirea măsurii asigurătorii a sechestrului asupra conturilor bancare deținute de cei doi inculpați, până la concurența sumei de 188.615 lei. 

Dosarul de urmărire penală a fost trimis, spre judecare, la Tribunalul Hunedoara, cu propunerea de a se menține măsurile asigurătorii dispuse în cauză.

10. Procurorii din cadrul Direcției Naționale Anticorupție – Serviciul Teritorial Galați au dispus trimiterea în judecată, în stare de libertate, a următorilor inculpați:
[bookmark: _Hlk241563470]T. I., administrator și unic asociat al unei societăți comerciale, pentru comiterea infracțiunilor de: 
-folosirea sau prezentarea de documente ori declarații false, inexacte sau incomplete, dacă fapta are ca rezultat obținerea pe nedrept de fonduri europene,
-fals în înscrisuri sub semnătură privată, în formă continuată (8 acte materiale),
-instigare la  infracțiunea de fals în înscrisuri sub semnătură privată,
- fals informatic, în formă continuată (5 acte materiale), 
- acces ilegal la un sistem informatic, în formă continuată (22 acte materiale)
- efectuarea de operațiuni financiare în mod fraudulos, în formă continuată (14 acte materiale) și 
P. C., administrator al unei societăți comerciale (rudă a primului menționat) pentru comiterea infracțiunilor de:
- complicitate la infracțiunea de folosirea sau prezentarea de documente ori declarații false, inexacte sau incomplete, dacă fapta are ca rezultat obținerea pe nedrept de fonduri din bugetul general al Uniunii
- fals în înscrisuri sub semnătură privată.
Din probatoriul administrat în cauză procurorii au reținut următoarea stare de fapt:
Inculpatul T. I. a participat la un curs de formare de competențe antreprenoriale în cadrul proiectului finanțat din fonduri europene intitulat „SUCCES: Studiile Universitare, Calea către Antreprenoriat Eficient si Sustenabil", ținut de reprezentanții unei asociații de antreprenoriat. Ulterior, planul său de afaceri vizând înființarea unui service auto în municipiul Galați a fost selectat pentru finanțare. 
[bookmark: _Hlk237440162]Pentru obținerea în mod fraudulos a unei parți din finanțare, inculpatul T. I. ar fi conceput un plan ce presupunea folosirea unei societăți comerciale care, deși nu avea în obiectul de activitate producerea ori importul de echipamente/bunuri destinate activităților de service auto, era administrată de o rudă a sa,  inculpatul P. C. În acest sens, inculpatul Teodor Iulian ar fi întocmit în fals mai multe înscrisuri prin care a creat aparența primirii unor oferte de preț privind echipamentele/bunurile pe care trebuia să le achiziționeze pentru finalizarea dotării atelierului service și totodată ar fi realizat un circuit  fictiv de documente care să justifice deținerea unor asemenea bunuri de către firma deținută de inculpatul P.C. și selectarea ofertei acestei societăți.
[bookmark: _Hlk240964927]Concret, în perioada 01 iulie 2022 – 30 iulie 2023, în calitate de administrator și unic asociat al societății comerciale nou-înființate, beneficiară de ajutor de minimis în cadrul unui contract de subvenție, inculpatul T. I.  ar fi depus o serie de  înscrisuri întocmite în fals ( trei oferte aparent emise de trei societăți comerciale, procesul verbal de selecție a ofertelor, o factură aparent emisă de una dintre cele trei firme și procesul verbal de recepție și punere în funcțiune a bunurilor necesare pentru service-ul auto), în baza cărora ar fi obținut declararea ca eligibilă și decontarea sumei de 40.565 lei, reprezentând o tranșă din contractul de subvenție.
În perioada 21 iunie - 31 iulie 2023, din contul în care virase banii respectivi, aparținând inculpatului P.C., inculpatul T.I. ar fi accesat fără consimțământul titularului sistemul informatic al băncii și ar fi efectuat, în mod repetat, retrageri de numerar în sumă totală de 40.600 lei. 
[bookmark: _Hlk240884124]Ulterior, pentru a ascunde încălcarea obligațiilor prevăzute în contractul de subvenție, inculpatul Teodor Iulian ar fi introdus, în mod repetat, date informatice nereale în platforma informatică gestionată de asociația responsabilă de implementarea și monitorizarea proiectului, prin care a creat aparența că atelierul service auto ar funcționat inclusiv în perioada 01 ianuarie 2024 - 30 iunie 2026, deși de facto acesta și-a încetat activitatea la sfârșitul anului 2023. 
În cauză s-au dispus măsuri asigurătorii asupra unor bunuri aparținând inculpatului T. I. și societății comerciale a acestuia.
Dosarul de urmărire penală a fost trimis, spre judecare, la Tribunalul Galați.
[bookmark: _GoBack]11. Procurorii din cadrul Direcției Naționale Anticorupție – Serviciul Teritorial Suceava au dispus sesizarea instanței de judecată, în baza dispozițiilor art. 483 din Codul procedură penală, cu acordul de recunoaștere a vinovăției al inculpatului A.I., agricultor, pentru săvârșirea infracțiunii de folosirea sau prezentarea de documente ori declarații false, inexacte sau incomplete, dacă fapta are ca rezultat obținerea sau reținerea pe nedrept fonduri europene, în formă continuată (șase acte materiale).
În acordul de recunoaștere a vinovăției, procurorii au reținut următoarea stare de fapt:
[bookmark: _Hlk239939028]În campaniile agricole 2020-2025, inculpatul A.I. ar fi obținut, pe nedrept, de la Agenția de Plăți și Intervenție pentru Agricultură (A.P.I.A.), sprijin financiar sub formă de fonduri europene, în valoare totală de totală de 13.833 lei, depunând, la A.P.I.A. - C.L. Săveni, acte și înscrisuri inexacte, respectiv cereri unice de plată și alte documente anexate acestora, cu privire la o suprafață de 2,46 ha situată raza satului Bodeasa, oraș Săveni, județul Botoșani, atestând că el o exploata, deși suprafața respectivă ar fi fost exploatată de o altă persoană.

Facem precizarea că inculpatul și-a asumat în totalitate faptele comise și a avut o atitudine sinceră pe parcursul cercetărilor.
În prezența avocatului, inculpatul A.I. a declarat expres că recunoaște comiterea faptelor reținute în sarcina sa, acceptă încadrarea juridică pentru care a fost pusă în mișcare acțiunea penală și este de acord cu felul și cuantumul pedepsei aplicate, precum și cu forma de executare a acesteia, respectiv o pedeapsă de 11 luni de închisoare cu suspendarea executării pedepsei sub supraveghere, pe durata unui termen de supraveghere de doi (2) ani.
	Totodată, inculpatului i s-a interzis pe o perioadă de un (1) an de la rămânerea definitivă a hotărârii de condamnare prin care s-a dispus suspendarea executării pedepsei sub supraveghere, exercitarea drepturilor: dreptul de a fi ales în autoritățile publice sau în orice alte funcții publice și dreptul de a ocupa o funcție care implică exercițiul autorității de stat.
Inculpatul a fost de acord cu prestarea unei munci neremunerate în folosul comunității pe o perioadă de 60 de zile.
	În vederea garantării reparării pagubei produse, s-a dispus instituirea măsurii sechestrului asigurător asupra unor bunuri imobile aparținând inculpatului A.I.
Ministerul Agriculturii și Dezvoltării Rurale - Agenția de Plăți și Intervenție pentru Agricultură s-a constituit parte civilă în cauză.

Dosarul de urmărire penală și acordul de recunoaștere a vinovăției privind pe inculpatul A.I. au fost înaintate Tribunalului Botoșani. 

	Cu referire la toate cauzele anterior menționate, facem precizarea că trimiterea în judecată și acordul de recunoaștere a vinovăției reprezintă, conform Codului de procedură penală, finalizarea anchetei penale, respectiv modalitatea de soluționare a cauzei penale, împrejurări care nu pot să înfrângă principiul prezumției de nevinovăție.
Menționăm că prezentul comunicat a fost întocmit în conformitate cu art. 28 alin. 4 din Ghidul de bune practici privind relația sistemului judiciar cu mass media, aprobat prin Hotărârea Plenului Consiliului Superior al Magistraturii nr. 197/2019.

